## Výbor Národnej rady Slovenskej republiky pre financie a rozpočet

## VII. volebné obdobie

**Z Á P I S N I C A**

**z 36. schôdze výboru, ktorá sa uskutočnila 20.9.2017**

**Prítomní :** členovia výboru podľa prezenčnej listiny

**Neprítomní:** E. Jurzyca, I. Matovič, J. Rajtár

Uvedenú schôdzu výboru zvolal predseda výboru na základe žiadosti poslancov, členov Výboru NR SR pre financie a rozpočet, podľa § 49 ods. 2 zákona č. 350/1996 Z. z. o rokovacom poriadku NR SR.

Jediným bodom navrhovaného programu bolažiadosť poslancov, členov Výboru Národnej rady Slovenskej republiky pre financie a rozpočet, o prerokovanie bodu: „**Pochybnosti pri financovaní prezidentskej kampane Andreja Kisku v období rokov 2013 a 2014“,** doručená dňa 19. septembra 2017.

Výbor schválil program s tým, že z celkového počtu 11 poslancov bolo v čase schvaľovania 8 prítomných poslancov, za hlasovali 7 poslanci, 1 sa zdržal, 0 bolo proti.

**K bodu 1**

**Pochybnosti pri financovaní prezidentskej kampane Andreja Kisku v období rokov 2013 a 2014**

Informáciu uviedol podpredseda výboru **P. Náhlik**, ktorý uviedol, že návrh je vyústením medializovaných informácií a pretrvávajúcich pochybností vo financovaní kampane pred voľbou úspešného kandidáta vo voľbách prezidenta Slovenskej republiky v roku 2014. Kontrolnú právomoc malo v uvedenom čase Ministerstvo financií Slovenskej republiky. Na základe uvedeného sa členovia výboru rozhodli zvolať k uvedenej téme rokovanie výboru.

Predseda výbor **L. Kamenický** ako poverený spravodajca predložil návrh uznesenia.

V rozprave ako prvý vystúpil poslanec **L. Kamenický** uviedol, že „Prezident Slovenskej republiky je najvyššie postaveným ústavným činiteľom v Slovenskej republike. Reprezentuje Slovenskú republiku navonok i dovnútra. Bol zvolený priamou voľbou občanmi Slovenskej republiky a jeho konanie je predmetom silného verejného záujmu.“

Uvedená kauza bola po prvýkrát medializovaná dňa 11. septembra 2017 v Denníku N. Kauza bola členmi výboru podrobne sledovaná a očakávalo sa, že pochybnosti o zákonnosti financovania kampane pred voľbou súčasného prezidenta budú rozptýlené a situácia vysvetlená. Na základe, v tom čase platného, zákona č. 46/1999 Z. z. o spôsobe voľby prezidenta Slovenskej republiky, o ľudovom hlasovaní o jeho odvolaní a doplnení niektorých ďalších zákonov, kontrolnú právomoc ohľadne financovaní predvolebnej kampane malo Ministerstvo financií SR.

Aj Transparency International Slovensko vo svojom stanovisku poukazuje na stále pretrvávajúce pochybnosti.

VFR NR SR nemá právomoc žiadať konkrétne dokumenty (týkajúce sa konkrétneho subjektu podliehajúce daňovému tajomstvu), využíva svoju zákonnú právomoc a žiada MF SR o predloženie správy a očakáva súčinnosť prezidenta SR A. Kisku voči MF SR pri vypracovaní uvedenej správy. Výbor žiada tiež o predloženie oznámenia, ktoré bolo podané na MF SR.

Poslankyňa **I. Sárközy** dodala, že príprava uvedenej správy by nemala byť veľmi zložitá, nakoľko v zákone č. 46/1999 o spôsobe voľby prezidenta Slovenskej republiky, o ľudovom hlasovaní o jeho odvolaní a doplnení niektorých ďalších zákonov, boli presne uvedené náležitosti, ktoré malo spomínané oznámenie obsahovať, či už zo strany kandidátov, alebo ďalších subjektov vykonávajúcich činnosti spojené s kampaňou pre jednotlivých kandidátov.

Poslanec **M. Uhrík** prejavil podporu uvedenému návrhu, nakoľko je podľa jeho názoru predložené v dobrom znení. Zaujímal sa, či sa uznesenie týka pokusu krátenia dane z príjmu, DPH alebo prekročenia limitu na volebnú kampaň.

Poslanec **R. Baláž** reagoval, že VFR NR SR nemá právomoc kontrolovať výkazy, to môže len FS SR. VFR NR SR sa zaujíma o ohlasovaciu povinnosť, ktorá zo zákona, voči už vyššie spomínaným subjektom, vyplýva zo zákona. Záujmom je preveriť, či ohlasovacia povinnosť bola splnená a v akej výške a či limit na kampaň súčasného prezidenta A. Kisku nebola prekročená. Čo sa týka vratky DPH, toto je v kompetencii Finančnej správy SR, KÚFS, Generálnej prokuratúry SR.

Predseda výboru **L. Kamenický** podotkol, že išlo o trestný čin, avšak bol využitý tzv. inštitút účinnej ľútosti. Je dôležité hovoriť o transparentnosti financovania. Otázkou je, či všetky peňažné prostriedky, ktoré boli použité na kampaň, boli aj priznané.

Poslanec **P. Štarchoň** v nadväznosti na predložené uznesenie podotkol, že je na zvážení doplnenie uznesenia o časť, v ktorej by sa výbor zaujímal, ako je možné, že z  FS SR unikli informácie a akým spôsobom je chránené daňové tajomstvo a akým spôsobom Ministerstvo financií SR ovplyvňuje to, aby nedochádzalo k úniku daňových informácií.

Predseda výboru **L. Kamenický** opätovne podotkol, že výbor čakal na transparentné vyjadrenie prezidenta SR. Čo žiada VFR NR SR vo svojom navrhovanom uznesení, žiadajú médiá, i samotná verejnosť. Nesúhlasí s únikom informácií akýmkoľvek spôsobom. Inšpekcia MV SR prešetruje, akým spôsobom mohlo k úniku informácii dôjsť. Nemožno opomenúť ani okolie samotnej spoločnosti, ktoré mohlo teoreticky nejakým spôsobom takéto informácie zneužiť.

Poslankyňa **I. Sárkozy** súhlasila s predsedom výboru, že k úniku informácií by nemalo dochádzať, avšak v kompetencii finančného výboru nie je prešetrovať vzniknutú situáciu spojenú s únikom informácií.

Poslanec **R. Baláž** nadviazal na slová predsedu výboru a doplnil, že v podstate sa s informáciami dostala do kontaktu Finančná správa SR, polícia a tiež samotný daňový subjekt. Oceňuje prístup Finančnej správy SR, ktorá prostredníctvom MF SR vzniknutú situáciu rieši, prezident Policajného zboru SR T. Gašpar podal trestné oznámenie na inšpekciu MV SR, ktorá tiež preveruje, či nemohlo prísť k úniku z ich strany.

Podstatou uznesenia je získanie informácii pre VFR NR SR ohľadom financovania kampane a malo by byť v záujme prezidenta SR sa obhájiť, nakoľko pochybnosti medzi ľuďmi stále sú, nakoľko v tomto prípade nehovoríme o malých sumách.

Ide o vážne podozrenie a je potrebné každú informáciu preveriť.

Poslanec **E. Adamčík** doplnil poslanca Baláža, že do styku s uvedenými dokumentami a informáciami mohli prísť tiež dodávateľské subjekty. A preto nepovažuje za vhodné vyjadrenia prezidenta SR na adresu MF SR v súvislosti s únikom informácií.

Poslanec **P. Štarchoň** súhlasí v tom, že ide o vážny problém a stanovisko prezidenta SR nie vždy bolo vážne. Podotkol však, že malo by sa počkať na zistenia orgánov činných v trestnom konaní.

Hlasovanie o uznesení (počet členov výboru 11, prítomných 8, **za** **návrh uznesenia hlasovalo 7 poslancov, proti hlasovali 0 poslanci, 1 poslanec sa zdržal hlasovania).**

K uvedenému bolo prijaté uznesenie **č. 184.** (znenie je zverejnené na webovej stránke: [www.nrsr.sk](http://www.nrsr.sk))

### Ladislav Kamenický

###### predseda výboru

**Irén Sárközy**

**Peter Štarchoň**

overovateľ výboru